ועדת החינוך, התרבות והספורט, כנסת 18, פרוטוקול מספר 107, 2009-12-01 09:30

זבולון אורלב: שלום, אני פותח את ישיבת הוועדה.

זבולון אורלב: הישיבה הזו כולה מוקדשת לציון 85 שנה להיווסדה של תנועת אמי"ת, שהיא ארגון מתנדבות למען ישראל ותורה.

זבולון אורלב: זו רשת חינוך ציונית-דתית.

זבולון אורלב: הרשת הזו החלה לפעול בישראל בסוף שנות ה-20, ועסקה בקליטת עלייה, קליטת ילדי טהרן, קליטת כל העליות מצפון אפריקה ומכל גלויות ישראל בשנות ה-50 וה-60, וגם בקליטת עליית אתיופיה הראשונה בשנת 1956.

זבולון אורלב: מאז ועד היום אנחנו מתברכים ברשת החינוך הזו, שהיא מרשתות החינוך החשובות שיש לנו כאן במדינת ישראל.

זבולון אורלב: זו רשת חינוך ציונית-דתית, שמאמינה ביהדות, ציונות ומצוינות.

זבולון אורלב: אני מקדם בברכה את חברות ההנהלה של אמי"ת.

זבולון אורלב: אני עושה את זה בעונג רב כיו"ר ועדת החינוך והתרבות של הכנסת, אבל גם כנשיא אמי"ת של תנועת המזרחי העולמית.

זבולון אורלב: אנחנו גם אנשים פוליטיים.

זבולון אורלב: תנועת אמי"ת היא אחד הגופים החשובים ביותר של תנועת המזרחי העולמית.

זבולון אורלב: לעונג רב לנו לארח אתכם כאן היום, בראשותה של הנשיאה, פרנסין שטיין.

זבולון אורלב: ברוכה הבאה.

זבולון אורלב: אנחנו נפתח את הדיון, ואחרי הפתיחה נקרין מצגת.

זבולון אורלב: במהלך הדיון, אני מקווה, יגיע אלינו השר יולי אדלשטיין, השר הממונה על הקשר עם התפוצות.

זבולון אורלב: הגיע חה"כ ביאלסקי, שהיה יו"ר המוסדות הלאומיים, הסוכנות היהודית וההסתדרות הציונית הלאומית.

זבולון אורלב: כמו שאתם יודעים, אני בעבר שימשתי כמנכ"ל משרד החינוך והתרבות, ושנים רבות הייתי חבר בוועדת החינוך והתרבות.

זבולון אורלב: אני יכול לומר שרשת החינוך אמי"ת היא מהרשתות החשובות שפועלות פה בישראל ב-80 מוסדות חינוך, ש-70% מהם מצויות בערי פיתוח ובשכונות הפריפריה בצפון ובדרום.

זבולון אורלב: ישנם למעלה מ-100,000 בוגרים.

זבולון אורלב: היום ישנם 20,000 תלמידים.

זבולון אורלב: הרשת מתפרסמת מעת לעת.

זבולון אורלב: למשל, אחד התלמידים שלה זכה במדליה זהב עולמית בלימודי הפיזיקה.

זבולון אורלב: ישנה גם כלת תנ"ך עולמית מהדרום, שזכתה בחידון התנ"ך לנוער ביום העצמאות.

זבולון אורלב: לא מזמן השתתפתי בטקס אצל נשיא המדינה, שם נערכה תחרות לממציאים צעירים וזוג תלמידים מאמי"ת בר-אילן זכו במקום הראשון.

זבולון אורלב: הרשת הזו לא עוסקת רק במצוינים.

זבולון אורלב: היא עוסקת בכל עם ישראל.

זבולון אורלב: היא לא רק עוסקת במוסדות חינוך מהיסודי, מוסדות חינוך על יסודי: ישיבות תיכוניות, תיכונים ואולפנות, אלא גם הקימה ישיבת הסדר ראשונה בעפולה, מכינות קדם צבאיות שמחנכות בחורים צעירים לשרת בצה"ל שירות משמעותי, בעיקר בקצונה.

זבולון אורלב: המחמאה הגדולה ביותר, היא שהעיר שדרות שעברה סבל רב בשמונה שנים האחרונות, הזמינה את רשת אמי"ת לנהל את כל מערכת החינוך הממלכתית והממלכתית-דתית גם יחד, מהחינוך היסודי ועד סוף החינוך העל יסודי, כאשר התוצאות מאוד מרשימות.

זבולון אורלב: בשנה האחרונה תוצאות בחינות הבגרות היו מעל ומעבר לממוצע, למעלה מ-80%, שזו תוצאה מאוד טובה בקנה מידה ארצי.

זאב בילסקי: גם העיר רעננה שקלה לתת לרשת אמי"ת לנהל את כל מערכת החינוך, אבל לא הסתייע.

זבולון אורלב: אני אגיד לכם מה הבעיה.

זבולון אורלב: זאב ביאלסקי קודם היה ראש עיריית רעננה ואחרי זה יו"ר הסוכנות וההסתדרות.

זבולון אורלב: אם זה היה הפוך, אני בטוח שגם רעננה היתה מבצעת את זה.

זבולון אורלב: כהוקרה לרשת אמי"ת אנחנו גם עוסקים בכל הסוגיה של הקשר בין יהודי התפוצות ומדינת ישראל.

זבולון אורלב: איתנו מוזמנים רבים.

זבולון אורלב: יש כאן נציג בכיר של משרד החינוך והתרבות, סמנכ"ל המשרד שהיה סמנכ"ל בכיר במנהל והיום הוא סמנכ"ל בכיר בקשרי חוץ, מר גד אבקסיס.

זבולון אורלב: נמצא איתנו גם מנכ"ל המזרחי העולמי, סאלי סאסק, יו"ר המועצה העולמית לחינוך יהודי בתפוצות, אליעזר שפר.

זבולון אורלב: נמצא איתנו גם אלן הופמן, שהוא מנכ"ל המחלקה לחינוך בסוכנות היהודית, ועוד חברים טובים ורבים.

זבולון אורלב: אנחנו נפתח במצגת, שתיתן תמונה על רשת אמי"ת ופעילותיה החשובות והטובות.

זבולון אורלב: אני מעביר את רשות הדיבור למנכ"ל הרשת, ד"ר אמנון אלדר.

אמנון אלדר: ראשית, אני רוצה להודות על ההזמנה להיות חלק מהדיון החשוב שמתקיים פה.

אמנון אלדר: על הרשת אני לא ארחיב, כי ראיתם זאת במצגת.

אמנון אלדר: אני רוצה לציין, שאחד הדברים החשובים והמשמעותיים בחזון של אמי"ת, הוא להיות חלק מהחברה הישראלית, לעשות כל מאמץ לגשר על פערים ושסעים בתוך החברה הישראלית, להשפיע על החברה על ידי נושאים ערכיים של מורשת וציונות.

אמנון אלדר: את כל זה אנחנו עושים בשיתוף פעולה גדול עם משרד החינוך, עם הסוכנות היהודית ועם גורמים ממשלתיים ממלכתיים, כי אנחנו מאמינים בחינוך הציבורי ובחיזוק החינוך הציבורי, וזאת בניגוד לגורמים שונים במדינה שמחזקים דווקא את החינוך הסקטוריאלי והחינוך הפרטי.

אמנון אלדר: אני רוצה להודות לחה"כ זבולון אורלב, על עשייה רבת שנים עם עזרה גדולה מאוד להגשים את החזון הזה.

אמנון אלדר: אני רוצה להודות גם לאנשי משרד החינוך, לאנשי הסוכנות היהודית ולידידנו חה"כ זאב ביאלסקי, שבמשך שנים היתה לנו שותפות אסטרטגית חינוכית ברעננה ואחר כך בסוכנות היהודית.

אמנון אלדר: חה"כ אורלב, אנחנו רוצים שתעביר את תודתנו לכל הגורמים.

אמנון אלדר: אנחנו באמת רואים את השותפות הזו כשותפות פורייה, שמביאה עוד פירות ושכר בעמלנו.

זבולון אורלב: אפרופו רעננה, המייסדת של תנועת אמי"ת היא בתיה גולדפלד, ועל שמה כבר בתיה ברעננה.

זבולון אורלב: מר אלדר, לא כל יום יש לך הזדמנות לשים על שולחן ועדה פורמאלית בכנסת את הבעיות העיקריות.

זבולון אורלב: מהי הבעיה העיקרית שעומדת בפני הרשת?

זבולון אורלב: מהי הבעיה העיקרית איתה אתם מתמודדים?

זבולון אורלב: אני יודע שאתם צריכים הרבה סיוע מנשות אמי"ת בארצות הברית.

זבולון אורלב: יש 40,000 חברות והן יכולות לסייע הרבה.

זבולון אורלב: איזה סיוע אתם צריכים מהמערכת השלטונית-הישראלית: משרד החינוך והסוכנות?

אמנון אלדר: ראשית, חשוב לציין שללא התמיכה האידיאולוגית, המוסרית והכספית של ארגון אמי"ת בארצות הברית אנחנו לא היינו יכולים לעשות כאן כלום.

אמנון אלדר: התקלת אותי עם השאלה שלך.

אמנון אלדר: הייתי אומר שיש לנו צרות של עשירים.

אמנון אלדר: יש היום הרבה מאוד בתי ספר שרוצים להצטרף לאמי"ת, הרבה מאוד רשויות מקומיות, ואנחנו נאלצים להגיד לא כיוון שאנחנו לא רוצים רק לקחת בית ספר ולתלות בו שלט של אמי"ת.

אמנון אלדר: אם אנחנו לוקחים בית ספר, אנחנו רוצים להשקיע בו.

אמנון אלדר: אם היתה ראייה רחבה יותר של משרד החינוך בשאלה של בתי ספר בפריפריה, היינו שמחים.

אמנון אלדר: רק עכשיו יש לנו בקשה מהעיר נתיבות לצרף את כל מערכת החינוך בעיר לרשת אמי"ת.

אמנון אלדר: צריך להשקיע, והיינו רוצים את המשאבים של המדינה בהשקעה ובטיפוח של אותם מקומות שאנחנו מתבקשים להיכנס אליהם.

זבולון אורלב: אם שר החינוך היה אומר לך שיש לך בקשה אחת והוא ימלא אותה, היית אומר לו: אנחנו מוכנים להרחיב את הרשת, ובלבד שתסייעו לנו כדי שנוכל לקלוט בית ספר חדש.

זבולון אורלב: כאשר אנחנו נכנסים לבית ספר אנחנו משקיעים בו, וגם המדינה צריכה להשקיע בו.

אמנון אלדר: בהחלט.

זבולון אורלב: האם מול ההשקעה הזו תהיה השקעה נוספת של נשות אמי"ת מארצות הברית?

אמנון אלדר: אני יודע על הרצון הגדול שלהן.

אמנון אלדר: אני רוצה לציין, שלמרות המשבר הכלכלי בארצות הברית, אנחנו אחד הארגונים שפחות נפגע מהמשבר הזה.

אמנון אלדר: זה בהחלט אומר הרבה על הארגון שלנו בארצות הברית.

זבולון אורלב: לפני שאני מעביר את רשות הדיבור לגברת פרנסין שטיין, נשיאת אמי"ת, אני רוצה לומר שנזכרתי עכשיו בסיפור על הרב קוק.

זבולון אורלב: עשירי ירושלים היו מוכרים את החמץ בערב פסח, וביניהם היה מר שטראוס, שעל שמו יש רחוב בירושלים, ודרך שהוא היה מוכר את החמץ הוא גם היה נותן תרומה לישיבה.

זבולון אורלב: הוא מכר את החמץ לרב קוק, וכתב את הצ'ק.

זבולון אורלב: הרב קוק דחה זאת ולא לקח את הצ'ק.

זבולון אורלב: שאל אותו מר שטראוס: למה אתה מעליב אותי?

זבולון אורלב: למה אתה לא לוקח את הצ'ק?

זבולון אורלב: זו תרומה לישיבה.

זבולון אורלב: אמר לו הרב קוק, שעכשיו מציינים 75 שנה לפטירתו, אני אספר לך סיפור: פעם הנסיך מוולס הלך לטייל ביער ותעה.

זבולון אורלב: ירד הערב והוא איבד את דרכו.

זבולון אורלב: הוא הלך עד אשר פגש ברועים פשוטי עם שנמצאים ביער ואוכלים ארוחת ערב.

זבולון אורלב: הוא אמר להם: אני הנסיך מוולס ואיבדתי את הדרך.

זבולון אורלב: הם אמרו לו: תישאר איתנו בלילה, ובבוקר נוביל אותך מחוץ ליער.

זבולון אורלב: הציעו לו לאכול, והוא שאל: כמה עולה ארוחת הערב, והם אמרו לו זה בחינם.

זבולון אורלב: הציעו לו מקום באוהל לישון, והוא שאל: כמה זה עולה.

זבולון אורלב: הם אמרו: הכל בחינם.

זבולון אורלב: בבוקר הם הביאו אותו אל מחוץ ליער.

זבולון אורלב: הוא אמר להם: אני רוצה להודות לכם.

זבולון אורלב: אולי אני יכול לשלם לכם עבור האוכל ועבור הלינה?

זבולון אורלב: אמרו לו: כל העניין הזה עולה לך 100,000 פאונד.

זבולון אורלב: הנסיך היה בהלם: 100,000 פאונד עבור פרוסה של לחם יבש ולינה על הרצפה?

זבולון אורלב: הם אמרו לו: תשמע, לא כל יום יש לנו את הנסיך מוולס.

זבולון אורלב: נתן שטראוס הבין את העניין, לקח את הצ'ק וכתב צ'ק אחר, שאותו הרב קוק כבר לקח.

זבולון אורלב: אני חושב שבשם הכנסת צריך להודות לכל ארגון יהודי שעוזר למדינת ישראל בכלל, ולמערכת החינוך בפרט.

זבולון אורלב: אנחנו יודעים להעריך ולהוקיר מאוד את התרומה של נשות אמי"ת.

זבולון אורלב: אני לא מסתיר שיש לי סימפטיה אישית וגם תנועתית לגברת פרנסין ולקודמתה, סנדרה סוקול, שעד היום אנחנו בקשרים מאוד טובים.

פרנסין שטיין: כבוד רב לי להיות כאן אתכם.

פרנסין שטיין: זו זכות גדולה לייצג את אמי"ת כאן בישיבה המיוחדת של ועדת החינוך והתרבות בכנסת.

פרנסין שטיין: כמה חברים נפלאים נמצאים כאן.

פרנסין שטיין: אני רוצה להודות לחברי הכנסת היושבים כאן, וגם להוקיר את מר ביאלסקי, שהוא חבר ותיק של אמי"ת.

פרנסין שטיין: כך גם מר סאקס וגם אתה מר זבולון אורלב, הייתה חבר יוצא מן הכלל לאמי"ת במרוצת השנים.

פרנסין שטיין: תמיד תמכת בעבודה שלנו, במאמץ שלנו כדי לשתף פעולה אתכם ועם מדינת ישראל, כדי לחנך את ילדי המדינה.

פרנסין שטיין: אנחנו מעריכים רבות אותך ואת עזרתך מבחינת התקציב, מפני שללא הכספים לחנך את הילדים הרי משבר רציני היה קורה לגבי עתידה של מדינת ישראל.

פרנסין שטיין: אמי"ת היא חלק מהמדינה הזו, אפילו לפני הקמת המדינה.

פרנסין שטיין: כרגע אנחנו חוגגים 85 שנה של מתן אפשרויות יוצאות מן הכלל לילדי ישראל.

פרנסין שטיין: אנחנו מטפלים כרגע ב-20,000 תלמידים.

פרנסין שטיין: המטרה שלנו תמיד היתה לטפח ולחנך את ילדי ישראל במסגרת המצוינות האקדמית, ערכים יהודיים, ציונות ושירות המדינה.

פרנסין שטיין: כפי שראיתם מהלוגו שלנו באנגלית, אמי"ת בונה את ישראל, כל ילד בזמנו.

פרנסין שטיין: הדבר הרבה יותר ברור בלוגו בעברית: תורה, ציונות וחינוך למצוינות.

פרנסין שטיין: ברחבי הארץ יש לנו 75 בתי ספר מגוונים במהותם, חלקם דתיים, חלקם מסורתיים, חלקם תורניים וחלקם חילוניים.

פרנסין שטיין: כולם מספקים את החינוך האיכותי שאמי"ת מתברכת בו.

פרנסין שטיין: המנכ"ל שלנו, אמנון אלדר, הוא אכן מנהיג, אות ומופת.

פרנסין שטיין: כבוד לי וזכות גדולה לעבוד איתו.

פרנסין שטיין: הוא מעמיד רף גבוה מאוד להצלחתנו, ומהווה דוגמא למנהיגות.

פרנסין שטיין: בתי הספר שלנו אינם רק מקומות ששם לומדים לימודים פורמאליים, אלא מדובר על בתי חינוך.

פרנסין שטיין: אלה הם מקומות אשר משלבים אקדמיה, משפחה, קהילה.

פרנסין שטיין: הם מלמדים חסד, סובלנות ושירות לקהילה.

פרנסין שטיין: כתוצאה מכך 90% מהבוגרים שלנו משרתים את המדינה או בצבא או בשירות הלאומי, ומבקשים אותם לתפקידים בכירים בצבא בשל החינוך שקיבלו מאמי"ת.

זבולון אורלב: אמי"ת נמצאת בין 10 בתי הספר המצטיינים במדינת ישראל, שהבוגרים שלהם הולכים לשרת את בצה"ל.

זבולון אורלב: זו גם כן תעודת כבוד.

פרנסין שטיין: אנחנו מלמדים ערכים וסובלנות.

פרנסין שטיין: הדבר הזה לא מאיים כלל.

פרנסין שטיין: התלמידים שלנו לא לומדים מתוך כפייה, אלא מתוך בחירה.

פרנסין שטיין: ההצלחה האקדמית שלנו גם היא ידועה ברבים.

פרנסין שטיין: הממוצע של התלמידים שהופכים להיות בוגרים גבוה מהממוצע הארצי.

פרנסין שטיין: רבים מהם נכנסים ללימודים מתקדמים.

פרנסין שטיין: בשל תוכנית ה-80 שלנו, היוצאת מן הכלל, אנחנו מתכוונים לכך ש-80% מהבוגרים יקבלו תעודת בגרות מלאה.

פרנסין שטיין: תוכנית 80 פועלת בגישה הוליסטית.

פרנסין שטיין: היא מתחילה בתחילת שנות הלימוד בתיכון ומובילה את התלמידים למצוינות, כדי לתת להם את הכלים המתאימים להגיע להצלחה.

פרנסין שטיין: אלה כמה דוגמאות של החינוך שיש באמי"ת.

פרנסין שטיין: אנחנו מצליחים בשל העקרונות, הצוות שלנו כאן בישראל וסיוע ממשלתי, אבל גם בשל העובדה שיש לנו מנהיגות יוצאת מן הכלל גם בארץ וגם בחו"ל.

פרנסין שטיין: אותם המתנדבים שלנו המיוצגים כאן, הם אלה אשר מקדישים מזמנם, מרצם וכספם כדי לתרום למדינת ישראל.

פרנסין שטיין: נמצא כאן המנכ"ל שלנו, שהוא מאוד מסור ועובד בצורה יוצאת מן הכלל עבור אמי"ת.

פרנסין שטיין: זו זכות גדולה לי לעבוד עם כל המתנדבים וגם עם ארנולד.

פרנסין שטיין: אני רוצה להודות לכם שוב על כך שנתתם לנו הזדמנות להיפגש אתכם, ולחלוק אתכם את ההתלהבות שלנו.

פרנסין שטיין: אנחנו מאמינים שאמי"ת אכן מחוללת שינוי בחיי הילדים בישראל, והופכת אותם לחברים מועילים בחברה.

פרנסין שטיין: על ידי כך אנחנו מבטיחים את עתידה של ישראל.

פרנסין שטיין: תודה רבה לחברי ועדת החינוך והתרבות, ואני מקווה שאנחנו נוכל להמשיך את ההשתתפות שלנו בעתיד.

זבולון אורלב: תודה רבה.

זבולון אורלב: רשות הדיבור עכשיו היא לחה"כ ביאלסקי.

זאב בילסקי: תודה.

זאב בילסקי: זה אחד מהרגעים היותר יפים שלי מהיום שהגעתי לכנסת.

זאב בילסקי: אני רוצה להודות לך על היוזמה לדיון הזה.

זאב בילסקי: כדאי שעם ישראל יראה גם את הדברים הטובים שקורים פה.

זאב בילסקי: את הדברים האחרים לא צריך לטרוח להביא לטלוויזיה, זה מגיע לבד.

זאב בילסקי: אני בטוח שהיום המצלמות שלנו תתרכזנה בכל אחת ואחד מכם, ותראה את המסירות, טוב הלב – כל מה שרשת אמי"ת מייצגת.

זאב בילסקי: על כך שארגנת את כל זה, אדוני היו"ר, מגיעה לך הרבה ברכת יישר כוח.

זאב בילסקי: זה מתווסף לכל הברכות האחרות, שבכל שבוע אני נותן לך על יוזמות אחרות שאתה עושה כיו"ר הצעיר והדינאמי של ועדת החינוך.

זאב בילסקי: אני מסתכל פה מסביב, ואני רואה אנשים שליוו אותי בדרכי הציבורית.

זאב בילסקי: אני רואה פה את אליעזר שפר, שביחד חלמנו על יחסים ישירים של יהדות התפוצות ושלנו.

זאב בילסקי: אני רואה את סולי סקס.

זאב בילסקי: כשהייתי רווק צעיר שלחו אותי לשליחות לדרום אפריקה, כדי להביא את כל היהודים לארץ.

זאב בילסקי: אמרתי אעשה את זה בקלות.

זאב בילסקי: מדובר ב-120,000 יהודים.

זאב בילסקי: כולם יבואו לארץ.

זאב בילסקי: המזל שסולי באה וגם אשתי באה, וככה היו לי שתי עולות.

זאב בילסקי: את כל השאר אני מוצא בסאן דייגו ובאוסטרליה.

זאב בילסקי: פרנסין, את עושה עבודה נפלאה.

זאב בילסקי: אני לא יודע למה דיברת באנגלית.

זאב בילסקי: את בטח יכולה לדבר בעברית.

זאב בילסקי: אולי עשית את זה כדי שזבולון ואני נבין יותר טוב.

זאב בילסקי: אמנון אלדר, אני רוצה להודות לך על שותפות רבת שנים, על כל מה שעשית פה למען הרשת.

זאב בילסקי: אני לא יכול לסיים בלי לומר תודה לידידי אלן הופמן, שאחראי על החינוך של התפוצות.

זאב בילסקי: אין אדם בארץ שבקיא יותר בנושא של חינוך יהודי בתפוצות.

זאב בילסקי: אם אתה פה איתנו, זה אומר שדרכנו סלולה לפחות מהסוכנות היהודית.

זאב בילסקי: לגבי הכמה נדבר אחר כך עם אמנון.

זאב בילסקי: אדוני היו"ר, הניסיון שלי התחיל מיומי הראשון כראש עיריית רעננה.

זאב בילסקי: כל דבר שעשינו עם רשת אמי"ת היה טוב ומוצלח.

זאב בילסקי: זה נובע מתפיסת עולם של אנשים שנמצאים פה.

זאב בילסקי: כיוון שהזכרת את הרב קוק, גם אני רוצה לומר משהו עליו.

זאב בילסקי: הרב קוק אמר שהבית השני חרב בשל שנאת חינם, אבל בית שלישי ייבנה בשל אהבת חינם.

זאב בילסקי: אני באמת מקווה, שעם אנשים כמוכם אנחנו נצליח להביא לעם ישראל קצת את הטוב והיופי, ונתחיל להיות לא רק אור לגויים אלא גם אור ליהודים, ונבנה פה במדינת ישראל את מה שאנשים במשך 2,000 שנה חלמו.

זאב בילסקי: אפשר לעשות את זה.

זאב בילסקי: זה הרבה בידנו.

זאב בילסקי: היופי במוסדות של רשת אמי"ת הוא בכך, שהם מורים לכך שדרך ארץ קדמה לתורה.

זאב בילסקי: כלומר, קודם כל תהיה דרך ארץ.

זאב בילסקי: קודם כל אתה תלמיד שנכנס לרשת אמי"ת, אתה יודע שחלות עליך חובות ויש לך גם זכויות.

זאב בילסקי: החובה הראשונה היא דרך ארץ, וזה חשוב מאוד בחינוך במדינת ישראל.

זאב בילסקי: באיזשהו מקום פספסנו את זה.

זאב בילסקי: אנחנו רואים אלימות בבתי ספר ובאלימות בכבישים ובעוד תחומי חיים.

זאב בילסקי: רשת אמי"ת פה לוקחת על עצמה תפקיד לאומי-חינוכי מדרגה ראשונה, כאשר ילדים ברשת קודם כל מתחנכים על דרך ארץ.

זאב בילסקי: הניסיון המצוין שלי בכפר בתיה, שהפך אחר כך גם לאמי"ת רננים, מודל חינוכי ברעננה, ליווה אותי כל שנותיי ברעננה ואחר כך גם בסוכנות היהודית ובהסתדרות הציונית, וגרם לי להכיר בערכה של הרשת.

זאב בילסקי: אדוני היו"ר, חבל על כל יום שעובר מבלי שאנחנו מצרפים יישובים נוספים ובתי ספר נוספים לרשת אמי"ת.

זאב בילסקי: לצערי, לבית ספר בודד שעומד מול משרד החינוך אין סיכוי.

זאב בילסקי: אף אחד מהם לא יודע מה זה פרופיל ומה זו רמת שירות.

זאב בילסקי: משרד החינוך בדרך כלל דואג לכך שאף אחד לא יידע איך לקבל כסף במשרד החינוך.

זאב בילסקי: גד, אני חוזר בעצמי.

זאב בילסקי: ישנם בתי ספר וראשי ערים שלא יודעים איך להציג את פרופיל רמת השירות כדי לקבל את מה שמגיע להם.

זאב בילסקי: רשת אמי"ת זו רשת מסודרת ומאורגנת.

זאב בילסקי: כאשר היא מאגדת בתי ספר ביחד ועובדת ביחד עם משרד החינוך, אנחנו מפיקים הרבה יותר.

זאב בילסקי: כפי שאמר היו"ר, התוצאות נראות לעין גם ברוח בית הספר, גם ברמת הגיוס, וגם בתוכנית היומרנית, תוכנית 80, שהמטרה היא לתת לתלמידים תעודת כניסה לחיים – תעודת בגרות.

זאב בילסקי: אני זוכר את השיחה שלי עם אמנון, שסיפר לי שהעיר שדרות כולה רוצה לעבור לרשת אמי"ת.

זאב בילסקי: זה היה מהפך במדינת ישראל.

זאב בילסקי: תמיד היו לנו בתי ספר דתיים או לא דתיים.

זאב בילסקי: היום אחד מראשי העיר הטובים בארץ, ראש עיריית נתיבות, מוכן גם הוא שכל העיר תיכנס למסגרת של אמי"ת.

זאב בילסקי: חבל על כל יום.

זאב בילסקי: אנחנו צריכים לעשות את הכל כדי לשכנע את משרד החינוך לתת להם דחיפה להיכנס למערכת הזו.

זאב בילסקי: לסיום – אני רוצה להודות לכן נשות המזרחי, שעומדות מאחורי רשת אמי"ת.

זאב בילסקי: בכל טיסה שלי לחו"ל, תמיד הייתי פוגש מישהי מכן בשדה התעופה: או באה או הולכת.

זאב בילסקי: זה היה דבר נפלא לראות את הנחישות הזו לעבוד למען עם ישראל, למען מדינת ישראל ולמען הילדים ברשת אמי"ת.

זאב בילסקי: אני חייב לכן כל כך הרבה, והלוואי שבמשך התקופה שאני אהיה בכנסת אני אוכל להשיב לכן על כל מה שאתן עושות לעם ישראל.

זאב בילסקי: ההתחלה היא היום, שאני ויתרתי על ועדה אחרת ובאתי להיות פה יחד אתכן.

זאב בילסקי: תודה רבה.

זבולון אורלב: תדעו שזה ויתור גדול.

זבולון אורלב: לפני שבועיים פתחתי את אירועי 75 שנה לפטירתו של הרב קוק, שהיה הרב הראשי הראשון של ארץ ישראל ומייסד של הציונות הדתית.

זבולון אורלב: שם הבאתי את הביטוי הנכון, שאמר חה"כ ביאלסקי.

זבולון אורלב: הביטוי בשלמותו אומר: "מוטב לי להיכשל באהבת חינם מאשר להיכשל בשנאת חינם".

זבולון אורלב: בוודאי הביטוי של אהבת חינם הוא ביטוי מאוד חזק של הרב קוק, והרשת בוודאי מבטאת זאת.

זבולון אורלב: אומרים "הרשת", אבל לרשת יש ראש שקוראים לו ד"ר אמנון אלדר.

זבולון אורלב: אני יודע שלא תמיד מנהלים לוקחים לעצמם קרדיט ואשראי, אבל אני אומר פה לאורחות החשובות שלנו:

זבולון אורלב: זכיתן שבראש הרשת עומד אחד המנהלים המוכשרים ביותר.

זבולון אורלב: אני יכול להגיד, מבחינת ההלכה, רק מקצת שבחו.

זבולון אורלב: זכיתם באחד המנכ"לים המוכשרים ביותר שיש לנו כאן במדינת ישראל בכלל, ובציונות הדתית בפרט.

זבולון אורלב: יישר כוח לך, אמנון, על כל העבודה שאתה עושה.

זבולון אורלב: תמשיך לעשות אותה בהצלחה רבה, ותקבל את כל העזרה והגיבוי.

אלכס מילר: אני רוצה לברך את האורחים שלנו: את מתנדבות רשת אמי"ת ואת ההנהלה של הרשת.

אלכס מילר: אתם עושים עבודה נהדרת.

אלכס מילר: אני כתושב באר שבע לשעבר מכיר היטב את בית הספר שלכם.

אלכס מילר: החברים הכי קרובים שלי הם בוגרים של רשת אמי"ת.

אלכס מילר: אני מאחל לכל תלמידי ישראל להגיע לאותן תוצאות שהחבר'ה האלה הגיעו אליהן, וגם לאותם ערכים שהם קיבלו בתור עולים.

אלכס מילר: הם התגייסו לצה"ל, יצאו מהצבא והמשיכו להצליח בחיים.

אלכס מילר: אני מאמין, שרוב ההצלחות שלהם זה בזכותכם.

אלכס מילר: אנחנו נמצאים במדינה שהממשלה שלה שמה על סדר יומה את הנושא של חינוך לערכים, חינוך לציונות, גיוס לצה"ל.

אלכס מילר: בשנים האחרונות היינו עדים לירידה משמעותית במוטיבציה לשירות בצה"ל.

אלכס מילר: אני חושב, שדווקא הדוגמא שלכם מוכיחה שניתן לעשות וצריך להשקיע.

אלכס מילר: אני מאמין, שבלחץ של היו"ר והחברים פה, מערכת החינוך שלנו תוכל לקחת דוגמא מהרשת שלכם ולהפעיל אותה במקומות נוספים.

אלכס מילר: אני מאמין, שבסוף תצליחו להיכנס גם לעיר נתיבות.

אלכס מילר: במה שאנחנו יכולים, אנחנו נסייע.

אלכס מילר: יישר כוח! אנחנו לשירותכם.

זבולון אורלב: לאורחות שלנו אני אומר, שחה"כ אלכס מילר הוא מישראל ביתנו.

זבולון אורלב: חה"כ ביאלסקי הוא מקדימה, לצערי, ולא מהמפד"ל.

זבולון אורלב: חה"כ מיכאל בן ארי, שעכשיו נכנס, הוא מהאחוד הלאומי.

מיכאל בן-ארי: בעניין המדובר יש בינינו קואליציה.

זבולון אורלב: בכל מה שקשור בהקפאה אנחנו בקואליציה מאוד רצינית.

אלכס מילר: אני חשבתי שאנחנו מדברים פה על החינוך.

זבולון אורלב: אנחנו מדברים על זה שקודם כל יהיה לתלמידים איפה ללמוד.

זבולון אורלב: אנחנו קיימנו שתי ישיבות על הקפאת הקמת מבני חינוך ביהודה ושומרון, וביקרנו ביקורת חריפה לצד ההחלטה, שאנחנו דוחים אותה על הסף, של הקפאת הבנייה הפרטית.

זבולון אורלב: שר הביטחון אישר הקמת 28 מבנים או פרויקטים בחינוך, שמתוכם לפחות 21 בחינוך.

זבולון אורלב: זה לא פותר את הבעיה, כי שר החינוך הגיש לו רשימה של 41 פרויקטים הנחוצים לפתיחת שנת הלימודים הבאה.

זבולון אורלב: אנחנו נעביר את רשות הדיבור להלן הופמן, שהוא ראש וראשון לנושאים בעול ולמובילים את החינוך היהודי בתפוצות.

זבולון אורלב: רשת אמי"ת מייצגת את החיבור והגשר שבין מערכת החינוך בישראל לבין מערכת החינוך בתפוצות.

זבולון אורלב: האחריות המשותפת של העם היהודי באשר הוא, היא אחריות משותפת לחינוך יהודי, הן בארץ והן בתפוצות.

זבולון אורלב: יש כאלה שבטעות חושבים, שהואיל ומדברים עברית אז כבר לא צריך חינוך יהודי, ואם הולכים לצה"ל אז גם לא צריכים חינוך יהודי.

זבולון אורלב: הבעיה של חינוך יהודי, היא בעיה אוניברסאלית של העם היהודי.

זבולון אורלב: לפעמים אני חושב שהחינוך היהודי הוא יותר טוב בתפוצות מאשר בארץ.

אלן הופמן: אני שמח להשתתף במפגש המיוחד הזה ביום חגה של רשת אמי"ת.

אלן הופמן: כאשר מדובר על הקשר בין הסוכנות היהודית לבין רשת אמי"ת, עיקר החיבור בין הסוכנות היהודית ורשת אמי"ת זה באמצעות מחלקת עלייה.

אלן הופמן: ראינו גם במצגת היפה את האחוז הגבוה של עולים ובני עולים שמתחנכים בתוך רשת אמי"ת.

אלן הופמן: אני מבין, שיש עשרות אחוזים של בתי ספר שהם יוצאי ברית המועצות לשעבר.

אלן הופמן: אנחנו יודעים שהרשת הזו הקדישה מאמץ גדול ומוצלח לקלוט את בני העדה האתיופית.

אלן הופמן: אין ספק, שהניסיון המוצלח הזה לשלב את העולים עם החינוך הדתי מצד אחד, ומצד שני כאזרחים לכל דבר במדינת ישראל, הוא אחד מהדגלים החשובים שאמי"ת נושאת בשנים האחרונות.

אלן הופמן: בשם הסוכנות היהודית אני רוצה לברך על כך.

אלן הופמן: בתור מי שעוסק בחינוך היהודי בתפוצות, אני רוצה לציין משהו אחר שאני ראיתי.

אלן הופמן: אנחנו לפעמים חושבים שמדובר בתומכים או תומכות מחו"ל, כשעיקר העבודה נעשית פה בארץ.

אלן הופמן: זה נכון, ואני רוצה להצטרף לברכות למנכ"ל ד"ר אלדר.

אלן הופמן: עם זאת, אני חושב שזה לא בכדי שרשת אמי"ת מאופיינת בערכים המיוחדים של הציונות הדתית.

אלן הופמן: אי אפשר להגיד שזה דבר שאנחנו בארץ מצליחים להשיג.

אלן הופמן: בתור מי שכל ילדיו התחנכו במערכת הממלכתית-דתית, אני יודע שהגישה הפתוחה הזו המשלבת כל תלמיד בחברה, הדרישה לשירות בצבא ולשירות לאומי, הם תולדה של הערכים של התומכות מחו"ל שמביאות זאת מהציונות הדתית בחו"ל.

אלן הופמן: אני רוצה לברך על זה.

אלן הופמן: אנחנו מדברים על איך לפתח יותר קשרים בין אמי"ת לבין החינוך היהודי בתפוצות, וזה חלק מהאג'נדה שלנו בהמשך.

זבולון אורלב: תודה רבה.

זבולון אורלב: רשות הדיבור לגד אבקסיס, איש חינוך מוותיקי ובכירי משרד החינוך.

זבולון אורלב: היום הוא סמנכ"ל בכיר לקשרי חוץ באונסקו.

זבולון אורלב: אני אשמח אם תוכל להתייחס לרציונאל להרחיב את פריסת הרשתות כבעלויות של מוסדות החינוך, במקום כל מיני בעלויות קיקיוניות שלא יודעות להתמודד עם בעיות חינוכיות ועם בעיות כלכליות?

גד אבקסיס: אני שמח בשם המשרד, השר והמנכ"ל להיות פה ולברך על הפעילות היפה והמבורכת שבתי הספר של רשת אמי"ת עושים במערכת החינוך, וכמובן את נשות אמי"ת שמסייעות בצורה אינטנסיבית.

גד אבקסיס: יצא לי לפגוש את הפעילות שלכן בכל הארץ.

גד אבקסיס: תבורכו על העשייה היפה הזו.

גד אבקסיס: לחזק רשת שמצטיינת בדברים מאוד מיוחדים, שהוזכרו פה על ידי היו"ר ששימש הרבה שנים כמנכ"ל משרד החינוך ויודע בדיוק מהי העשייה החינוכית האמיתית הנעשית ברשת הזו.

גד אבקסיס: די להזכיר שלושה דברים מאוד חשובים שאני הייתי שותף להם: בתפקידיי הקודמים עסקתי הרבה שנים בקידום אוכלוסיות חלשות, בעיקר בפריפריה.

גד אבקסיס: ראיתי את העשייה היפה שנעשית על ידכם באותם היישובים.

גד אבקסיס: בזכות העשייה היפה הזו הצלחנו לקדם את האוכלוסייה הזו, להביא אותם להישגים מרשימים ולשים אותם על המפה של מערכת החינוך.

גד אבקסיס: את זה אף אחד לא ייקח מרשת אמי"ת.

גד אבקסיס: צריך לבוא לשדרות, ולראות איך אתם מובילים מערכת חינוך של כלל ילדי ישראל ללא הבחנה של חינוך דתי או חילוני.

גד אבקסיס: הפתיחות הזו שאתם ידעתם למצוא כדי לקלוט ולטפל באוכלוסייה, שנמצאת בעת קשה, זה דבר נפלא.

גד אבקסיס: תבורכו על כך.

גד אבקסיס: הנושא השלישי שאי אפשר להתעלם ממנו והוזכר פה מספר פעמים, הוא קליטת יוצאי אתיופיה.

גד אבקסיס: אני ליוויתי הרבה שנים את קליטת יוצאי אתיופיה במערכת החינוך ובחברה הישראלית.

גד אבקסיס: גם כאן תמיד ידענו לשבח אתכם על הקליטה היפה של תלמידים יוצאי אתיופיה בכל סוגי בתי הספר.

זבולון אורלב: גם בפתח תקווה.

גד אבקסיס: גם בפתח תקווה.

גד אבקסיס: ביום פתיחת שנת הלימודים מנכ"ל משרד החינוך עוזב הכל ובא ויושב בפתח תקווה עד שכל הילדים של יוצאי אתיופיה נקלטו בתוך בתי הספר.

גד אבקסיס: זה אומר מה המשרד רוצה לעשות יחד עם השותפים הנאמנים האלה, שיושבים פה, כדי לקדם את האוכלוסייה הזו של יוצאי אתיופיה.

גד אבקסיס: תבורכו על הדברים היפים.

גד אבקסיס: בתי הספר של רשת אמי"ת הם לא בתי הספר הננעלים על ידי כיוון חינוכי חד.

גד אבקסיס: הם פתוחים כדי לקלוט אוכלוסיות עם תפיסות שונות ולקדם אותן.

גד אבקסיס: ראינו דוגמא נהדרת של בחור שהבאתם אותו להצלחה.

גד אבקסיס: ד"ר אלדר, אני שמעתי את הפנייה שלך לגבי נתיבות.

גד אבקסיס: אנחנו נביא את זה לדיון.

גד אבקסיס: חה"כ ביאלסקי, אני רוצה להגן על חבריך ראשי הערים לשעבר.

גד אבקסיס: אתה היית ראש רשות שקיבלה את פרס החינוך המצטיין בגלל העבודה החינוכית היפה.

זאב בילסקי: אם אתה יכול, אתה יכול לפרט בעניין הזה.

זאב בילסקי: היו"ר לא יפסיק אותך.

גד אבקסיס: כל שנה זוכים עוד 5 יישובים שמצטיינים בעשייה החינוכית.

זבולון אורלב: חה"כ ביאלסקי נהיה ח"כ אמיתי עכשיו.

גד אבקסיס: כמובן שאנחנו שמחים שישנה רשת מאורגנת ומסודרת.

גד אבקסיס: אנחנו נמשיך לתמוך ברשת כזו שמוצגת כאן לדוגמא.

זבולון אורלב: אני רוצה שתתייחס למה ששאלתי אותך.

זבולון אורלב: בנוסף, אני רוצה שתתייחס לסוגיה של שיתוף הפעולה בין מערכת החינוך בישראל למערכת החינוך בתפוצות.

זבולון אורלב: למשל, רשת אמי"ת משקיעה בהרבה מאוד תוכניות לימודים וצוברת ידע בהדרכת מורים.

זבולון אורלב: השאלה היא, איך עושים אותו דבר בתפוצות.

זבולון אורלב: אני בטוח שמשקיעים הרבה מאוד בתוכניות לימודים ובהכשרת מורים.

זבולון אורלב: איך מסדירים בכל זאת את העניין הזה שמדינת ישראל לא רק תקבל תרומות, אלא גם תעשיר את מערכת החינוך בתפוצות, ותתעשר על ידה בתכנים ובתוכניות לימודים?

גד אבקסיס: תודה על השאלה הזו.

גד אבקסיס: אתה נותן לי הזדמנות לפרוס עוד דברים נוספים.

גד אבקסיס: כמובן שכל בתי הספר והרשתות אשר מפיצות ומפתחות היום תוכניות לימודים ותוכניות העשרה, אנחנו ביחד עם הסוכנות היהודית מסייעים ומעבירים חומרים לאותם בתי הספר.

גד אבקסיס: די להזכיר תוכנית אחת, תוכנית חיל, תוכנית שפועלת היום ב-31 בתי הספר בחו"ל.

גד אבקסיס: משרד החינוך ביחד עם הסוכנות היהודית מפעילים פעילות רחבה באותם בתי ספר שעברו משבר כלכלי קשה ולא מסוגלים להחזיק את עצמם, או בתי ספר שקולטים ילדי מהגרים בכל העולם.

גד אבקסיס: משרד החינוך מתקציבו מקצה תקציב על מנת להבטיח שאותם בתי הספר יקבלו את התכנים היהודיים והציוניים, כדי שההורים האלה לא ישלחו את הילדים לבתי הספר הציבוריים.

גד אבקסיס: לבתי ספר יהודיים צריך לשלם הון תועפות.

גד אבקסיס: אנחנו מסייעים לקיומם של בתי הספר האלה, ואז ההורים יוכלו לשלוח את ילדיהם לאותם בתי ספר.

גד אבקסיס: פרויקט שני, פרויקט מורשה.

גד אבקסיס: למעלה מ-2,000 סטודנטים הגיעו השנה במסגרת תוכנית שאנחנו עושים ביחד עם הסוכנות היהודית.

גד אבקסיס: אנחנו פונים לכל הסטודנטים היהודים בעולם, שאין להם כל קשר עם היהדות, ומציעים להם לבוא וללמוד 4 שעות לימוד יהדות וציונות פעם בשבוע.

גד אבקסיס: תלמידים כאלה שלומדים במסגרת הפעילות הזו זוכים לבוא לארץ לתוכנית העשרה של 22 ימים פה בארץ.

גד אבקסיס: אני פוגש את אותם, ואין לך מושג מה התוכנית הזו עושה להם.

גד אבקסיס: התוכנית משנה להם את כל התפיסה.

גד אבקסיס: הם חוזרים לחו"ל, והופכים להיות הפעילים ביותר בתוך הקהילה.

גד אבקסיס: רק לפני כחודש פגשתי קבוצה כזו בברוקלין, יוצאת חבר העמים, שכללה 300 סטודנטים שלא היה להם שום קשר עם היהדות.

גד אבקסיס: הם חזרו מהתוכנית מלאי התפעלות.

גד אבקסיס: בהחלט שהרשת הזו יכולה לעזור ולסייע לנו.

זבולון אורלב: האם יש יחסי גומלין בין מורים ומנהלים, מבחינת היוזמה של מדינת ישראל?

זבולון אורלב: האם יש ביקורי מנהלים וביקורי מורים?

זבולון אורלב: אני לא מדבר על זה שהמורים שלנו ייסעו לשם.

זבולון אורלב: אני מדבר על כך שהם יבואו לכאן.

גד אבקסיס: כל שנה אנחנו מקיימים פה השתלמות של אותם מנהלי בתי ספר.

גד אבקסיס: מורים ומנהלים באים לפה לשבועיים ימים כדי ללמוד, לפגוש מנהלים אחרים, לפגוש את המערכת כאן.

גד אבקסיס: אנחנו גם יוצרים קשרי בין בתי ספר בישראל לבתי הספר בחו"ל.

גד אבקסיס: יש פה נציג מנהל מדע והטכנולוגיה, רוני דיין.

גד אבקסיס: באמצעות האינטרנט אנחנו מפעילים תוכניות, על מנת ליצור קשרים ישירים בין תלמידים בבתי הספר היהודיים ובבתי הספר בישראל.

זבולון אורלב: השאלה הראשונה שלי היתה לגבי ההערה שחה"כ ביאלסקי הזכיר, למה משרד החינוך לא עושה מעשה יותר יזום כדי להעביר יותר ויותר בתי ספר לבעלויות של הרשתות בכלל?

זבולון אורלב: במקרה שלנו מדובר ברשת אמי"ת.

גד אבקסיס: אני לא יודע להגיד אם הוא לא עושה.

גד אבקסיס: העובדה היא, שהרשתות האלה הן חזקות ויציבות.

גד אבקסיס: אנחנו כן הולכים ומחזקים את הקשר.

גד אבקסיס: יש לנו בעיה עם אותן רשתות שמעמדן הולך ומתערער.

גד אבקסיס: לפעמים אנחנו צריכים למצוא את הדרך לגרום לכך שהן יפסיקו להתקיים, כיוון שהן לוקחות תקציבים על חשבון הרשתות החזקות והיציבות.

גד אבקסיס: רשמתי לפניי את הנקודה הזו, וזה ייבדק.

זבולון אורלב: הסוגיה הזו תעלה גם בסיכום הדיון.

גד אבקסיס: בכל אופן, אני רוצה לברך את הרשת, את נשות אמי"ת, את המנכ"ל, את הסוכנות היהודית, את חברי הכנסת ואותך היו"ר, שמוליך את הנושא הזה ביד רמה.

זבולון אורלב: אני רוצה להשלים את המידע על שטראוס והרב קוק.

זבולון אורלב: שמו הפרטי של שטראוס היה נתן, ועל שמו העיר נתניה.

זבולון אורלב: רשות הדיבור לאליעזר שפר, שהוא גם כן ותיק מאוד במוסדות הלאומיים, וכיום הוא יו"ר המועצה העולמית לחינוך יהודי בתפוצות.

אליעזר שפר: אני רוצה להודות לחה"כ אורלב ולד"ר אלדר, על כך שהזמנתם אותי.

אליעזר שפר: זו בשבילי חגיגה מיוחדת לפגוש את זאב ביאלסקי, ולהגיד לו בפומבי: "זאביק, תחזור לסוכנות".

זבולון אורלב: לא, אנחנו צריכים אותו כאן.

זבולון אורלב: אני הצבעתי בשביל שרנסקי.

זבולון אורלב: אל תסבך אותי עכשיו.

זבולון אורלב: המזרחי הצביע בשביל שרנסקי.

זבולון אורלב: אם זאב היה עובר למפד"ל, זה עניין אחר.

זבולון אורלב: יש לנו חוקים משותפים ופעילויות משותפות מבורכות.

אליעזר שפר: בשבילי זה אירוע מיוחד לפגוש את הנשיאה החדשה של אמי"ת ואת המנכ"ל החדש של אמי"ת.

אליעזר שפר: לפני 50 שנה היתה חתונת הזהב שלנו בכפר בתיה.

אליעזר שפר: התחתנו ושם הקמנו את ביתנו.

אליעזר שפר: אני אסיר תודה עד היום.

אליעזר שפר: זה היה בית חם לא רק לנו, אלא לעשרות בנות שהגיעו כשרידות שואה.

אליעזר שפר: מה שנוגע ללבי כל שנה, זה כאשר אני מקבל הזמנות לחתונות של הנכדות שלהן.

אליעזר שפר: זה בשבילי דבר עצום ומרגש.

אליעזר שפר: הקשר נשמר עם חלק גדול מהן.

אליעזר שפר: הן בנו בתים לתפארת.

אליעזר שפר: החום, האהבה, החינוך והתרבות שהונחלה בכפר בתיה ברעננה, אין שני להם.

אליעזר שפר: אני לא מכיר מוסד חינוך אחר שעשה את המלאכה האדירה הזו.

אליעזר שפר: אחר כך הייתי שליח ביחד עם משפחתי לנוער המזרחי.

אליעזר שפר: אולי זה רעיון לחדש את נוער המזרחי.

אליעזר שפר: זו תנועה חינוכית למופת.

זבולון אורלב: אני לא אשליך את זה על בני עקיבא.

אליעזר שפר: האירוע הזה הוא אירוע ציבורי בעל משמעות.

אליעזר שפר: זה הכרת הטוב.

אליעזר שפר: אמנון, אני מתפעל כל יום מחדש איך אתה פורס את האימפריה, וכל פעם במקומות המצוקה הקשים ביותר.

אליעזר שפר: נשות אמי"ת, אתן בונות פה חברה בריאה, תקינה ותרבותית.

אליעזר שפר: תבוא עליכן ברכה.

אליעזר שפר: הקדוש ברוך הוא יברך אתכן בכל מעשה ידכן.

זבולון אורלב: אליעזר, הישיבה הזו היא לא רק הוקרה לנשות אמי"ת.

זבולון אורלב: אנחנו רוצים גם לומר מילה לגבי יחסי הגומלין בין מערכות החינוך בתפוצות ובישראל.

זבולון אורלב: איך אתה רואה את הדברים?.

אליעזר שפר: אנחנו מדברים על חצי מיליון תלמידים שלומדים במערכות החינוך היהודי הפורמאלי והבלתי פורמאלי בתפוצות.

זבולון אורלב: זה עומד מול 1,800,000 תלמידים בישראל.

אליעזר שפר: מערכת החינוך הפורמאלית, שהסוכנות נסוגה ממנה, היא בנויה על 800 בתי ספר, כאשר חלק גדול מהם הם בעלי אופי תורני.

אליעזר שפר: היום מערכת החינוך בחלקה הגדול מנוהלת על ידי ציבור מורים חרדים, לא תמיד עם גישה חיובית למה שאנחנו עושים כאן בארץ.

אליעזר שפר: אולי זה אחד הדברים הבסיסיים שעליהם צריך לדבר, בלי לפגוע במי שעושה דברים אחרים.

אליעזר שפר: העמקת החינוך הציוני בתוך מערכת החינוך התורנית היא חובת השעה.

אליעזר שפר: אני הייתי מציע לשקול, חזרה לתוך החינוך הפורמאלי בהשתלמויות מורים, הכשרת מורים וערכות לימוד.

אליעזר שפר: זה דבר שמתבקש לנוכח המצב שנוצר.

אליעזר שפר: אני רוצה לציין דבר סמלי שאתה עשית, אדוני היו"ר, והוא מאוד נגע ללבי.

אליעזר שפר: השבוע, ביוזמתו של חה"כ אורלב, חתמו על אמנת ירושלים לקראת שנת לימוד ירושלים בתוכנית הלימודים בחינוך הציוני-דתי.

אליעזר שפר: אני רוצה להציע לנשיאה החדשה של נשות אמי"ת, שיצטרפו לחיבור הזה.

אליעזר שפר: יש חתימה של ראש העיר, יו"ר ועדת החינוך ושל הרב לאו.

אליעזר שפר: אני קורא לכם להתחבר לאמנת ירושלים, שקיימת בעברית ובאנגלית, ולהפיץ אותה בקרב נשות אמי"ת, כביטוי שלכם של מחויבות והזדהות עם ירושלים כבירת מדינת ישראל.

זבולון אורלב: אם אני לא טועה, ד"ר אלדר היה בטקס וחתם.

זבולון אורלב: בקשתך כבר מולאה.

אליעזר שפר: אני רוצה לבקש, שהנשיאה תחתום היום על הנוסח האנגלי במקום שאתה חתום עליו.

זבולון אורלב: אני בהחלט מסכים.

פרנסין שטיין: זה יהיה לי לעונג.

זבולון אורלב: רשות הדיבור למר סולי סקס, שהוא מנכ"ל התנועה העולמית של מזרחי.

סולי סאקס: אני רוצה לומר לקהל, שזבולון הוא נשיא אמי"ת שלי.

סולי סאקס: אני צריך לתת לו כבוד ראשון.

סולי סאקס: הוא ביד חזקה מנהל את הרב ישיבות שאני משתתף בהם.

סולי סאקס: יישר כוח.

סולי סאקס: זאב ביאלסקי היה אחד השליחים הכי טובים, כאשר הייתי יו"ר של הפדרציה הציוניות בדרום אפריקה.

סולי סאקס: זאביק, לא רק אשתך ואני עלינו ארצה.

סולי סאקס: יש עוד כמה.

סולי סאקס: ד"ר פרנסין שטיין הנשיאה החדשה הביאה אנרגיה חדשה לארגון.

סולי סאקס: אני שמח לברך אתכם ולהיות יחד אתכם.

סולי סאקס: אני מודה לך, שאתם מזמינה אותי להופיע לפני ההנהלה שלך.

סולי סאקס: שיהיה לך הרבה הצלחה.

סולי סאקס: עם ד"ר אלדר, יש לנו שיתוף פעולה מלא.

סולי סאקס: את ארנולד גרסון אני מכיר ממקור דרום אפריקאי.

זבולון אורלב: עכשיו הבנתי איך קיבלו גבר לנשות אמי"ת.

סולי סאקס: חשוב לנו לברך את נשות אמי"ת על הפעילות הנפלאה ועל כל המערכת.

סולי סאקס: לעיתים קרובות אני מבקר בהרבה מהמוסדות.

סולי סאקס: היתה לי זכות לקבל את פניה של אחת מהנשים שלכם, שעלתה ארצה בגיל 102.

סולי סאקס: הבאנו לה עוגה וחגגנו לה בכפר בתיה.

סולי סאקס: זה היה מאוד מרגש.

סולי סאקס: יש לי כבוד שאתם משתפים פעולה איתנו.

סולי סאקס: יש לנו תנועה ב-38 מדינות בעולם.

סולי סאקס: אני מטייל די הרבה בסניפים שלנו, ואני חושב שילד יהודי שלא יקבל חינוך יהודי הוא אבוד.

סולי סאקס: הוא עוזב את העם היהודי, ואנחנו מאבדים אותו.

סולי סאקס: הוא מתבולל.

סולי סאקס: זה קורה גם בארצות הברית.

סולי סאקס: אנחנו רואים את המספרים: ישנם 54% נישואי תערובת בארצות הברית.

סולי סאקס: זה צריך לקומם את כל העם היהודי.

סולי סאקס: כל ילד יהודי שנכנס לרשת אמי"ת או לבית ספר יהודי ומקבל חינוך יהודי, זו הצלת נפשות.

סולי סאקס: לא פחות מזה.

סולי סאקס: זו הדרך היחידה שיש לנו לשמור על העם היהודי.

סולי סאקס: התייחסו לכך שזה עולה הרבה כסף לשלוח ילד יהודי לבית ספר יהודי בחו"ל.

סולי סאקס: אני יודע את זה מהדיונים שלנו עם מנהלי בתי ספר בחו"ל.

סולי סאקס: יש דרישה גדולה, אבל אין כסף.

סולי סאקס: זו בעיה רצינית מאוד.

סולי סאקס: לצערנו, הרבה פעמים ההורים מוותרים על זה ושולחים את הילד לבית ספר ממשלתי והילד אבוד.

סולי סאקס: בגלל זה אני רוצה לעודד את התנועה שלכם.

סולי סאקס: תמשיכו בהצלחה רבה.

סולי סאקס: אני מצטרף לקריאה של חה"כ ביאלסקי.

סולי סאקס: אדוני היו"ר, אני יודע שאתה יכול.

סולי סאקס: אנחנו ראינו דברים נפלאים שאתה עשית.

סולי סאקס: אתה יכול להוביל את זה ולעזור לרשת הזו לפתוח בתי ספר ביותר מקומות.

סולי סאקס: אני ביקרתי בשדרות מאות פעמים.

סולי סאקס: ישיבת ההסדר בשדרות היא הישיבה הכי גדולה במדינת ישראל.

סולי סאקס: במשך המלחמה תלמידים הצטרפו לישיבה.

סולי סאקס: זו ישיבת ההסדר הכי גדולה, ואני יודע שיש לכם יד בזה.

סולי סאקס: כל הכבוד לכם!

סולי סאקס: התפקיד שלכם לשמור על העם היהודי.

סולי סאקס: אתם לוקחים חלק גדול בשמירה על העם שלנו, על העתיד שלנו, על הילדים שלנו, על הנכדים שלנו.

סולי סאקס: אני קורא לכולם לבוא לעזור בכל דרך.

סולי סאקס: שתהיה לכם בהצלחה.

סולי סאקס: ההצלחה שלכם מבטיחה את העתיד של העם היהודי.

סולי סאקס: שתחגגו 100 שנה.

סולי סאקס: נעשה חגיגה גדולה, כי אתם בונים את העם היהודי.

זבולון אורלב: תודה רבה.

זבולון אורלב: רשות הדיבור לאהרון אלדר, מוותיקי המוסדות הלאומיים, איש חינוך ותיק.

אהרון אלדר: אני לא אובייקטיבי לדבר בשבחה של רשת אמי"ת.

זבולון אורלב: ובעיקר בשבחו של המנכ"ל.

אהרון אלדר: כן.

זבולון אורלב: אבל מגיעה לך ולרעייתך תודה, כי אתם גידלתם אותו.

אהרון אלדר: כבוד היו"ר, אני רוצה להוסיף פן אחד שצריך להילקח בחשבון בהמשך העבודה המשותפת של משרד החינוך, הסוכנות היהודית והכנסת.

אהרון אלדר: לא ציינו דבר נוסף שרשת אמי"ת עושה.

אהרון אלדר: רשת אמי"ת הקימה לאחרונה מוסד שמכשיר שנת לימוד בארץ לתלמידות מחו"ל שבאות ללמוד כאן.

אהרון אלדר: לרעיון הזה יש משמעות בכך, שנשות אמי"ת הבאות תהיינה אלה אשר למדו כאן בארץ, אשר קיבלו בתוך מערכת היהודית כאן משמעות יותר עמוקה לציונות.

אהרון אלדר: אחד הדברים שבשנים האחרונות קצת ירד, הוא הנושא של השליחות החינוכית בחו"ל.

אהרון אלדר: בתקופה האחרונה אנחנו רואים סימן של עלייה.

אהרון אלדר: השנה יש 216 שליחים של הסוכנות ב-21 מדינות בלמעלה מ-70 בתי ספר.

אהרון אלדר: אחד הקשיים הוא, שחלק לא קטן מהמורים הטובים חוששים לצאת לשליחות בגלל כל בעיות העבודה בשובם.

אהרון אלדר: אני חושב, שאם משרד החינוך בשיתוף עם רשת כזו היו בונים תוכנית של קידום המורה, כך שהוא יודע שחלק מעבודתו המקצועית זה תרומה באמצעות שליחות בחו"ל, זה היה תורם.

אהרון אלדר: אם מכל בית ספר היה שליח, שמביא את ריחה של מדינת ישראל, שמביא תוכניות לימודים, שמביא ציונות, הדברים היו מחזקים בצורה משמעותית את הקשר.

זבולון אורלב: האם יש בעיות בגיוס מורים לשליחות?

אהרון אלדר: קשה למצוא אנשים טובים שמוכנים ללכת.

גד אבקסיס: משרד החינוך החליט לכבוד 60 שנות מדינה, לשלוח על חשבונו 60 מורים מטעם המדינה.

זבולון אורלב: אבל זה לא מתקיים.

גד אבקסיס: בדיוק כך.

גד אבקסיס: אנחנו היינו מוכנים לשלוח, היו מורים שהוכנו לכך, ולבסוף התברר שיש רק 20 קהילות יהודיות שמוכנות לקלוט את המורים האלה.

זבולון אורלב: אני לא רוצה לטפל כרגע בפרשה הזו, שהיא פרשה שכלולים בה עוד כמה נתונים.

זבולון אורלב: נטפל בה בהזדמנות אחרת.

זבולון אורלב: אני רוצה לקדם בברכה את חה"כ דניאל בן סימון, ממפלגת העבודה, שהצטרף אלינו.

דניאל בן-סימון: באתי לוודא שהחלמת וחזרת לאיתנך.

זבולון אורלב: בזכות נשות אמית הקדוש ברוך הוא החזיר לי את הקול שלי.

אלן הופמן: בהמשך לשאלה שלך בנוגע להשקעה של המדינה בחינוך היהודי בתפוצות, הוזכר פה פרויקט חיל.

אלן הופמן: ישנו פרויקט נוסף, פרויקט חפציבה, בו המדינה תומכת בשיגור מורים ושותפה ביחד עם הסוכנות היהודית בפרויקט בכל 41 בתי הספר היומיים בברית המועצות לשעבר.

אלן הופמן: אנחנו נמצאים ערב מציאות חדשה.

אלן הופמן: היום החינוך היהודי בעולם לא מצליח לפתח את עצמו בלי תמיכה של מדינת ישראל.

אלן הופמן: ראש הממשלה אולמרט נשא נאום היסטורי בחבר הנאמנים של הסוכנות לפני שנה וחצי.

אלן הופמן: בעקבות הנאום הזה התקבלה החלטה בממשלה, ללכת למעורבות הרבה יותר עמוקה של המדינה בחיזוק העם היהודי.

אלן הופמן: אני מאמין, שחייבים להגיע ליום בו כל מורה בחינוך היהודי ישתלם בארץ לפחות פעם בשבע שנים.

אלן הופמן: היום זה לא בהישג היד של מערכת החינוך היהודי.

אלן הופמן: רק אם מדינת ישראל תתגייס לסוגיה כזאת ונוכל לקיים תגלית לכל מחנך יהודי בעולם, רק אם מדינת ישראל תהיה הרבה יותר פרו-אקטיבית בנושא של גיוס מורים למערכת החינוך ותעזור במקרים מסוימים לבתי ספר שלא בהישג להביא זוג של מורים.

אלן הופמן: היום להביא משפחת מורים מישראל יכול לעלות קרוב ל-200,000 דולר, כולל החינוך של הילדים.

אלן הופמן: החינוך היהודי בעולם לא מצליח היום להתקיים בלי התמיכה של מדינת ישראל.

אלן הופמן: כתוצאה מהחלטת הממשלה ונאום ראש הממשלה הקודם זומן מחקר עומק, כאשר מי שעומד בראש המחקר הוא מאיר קראוס.

אלן הופמן: כבר 6 חודשים שעובדים על זה.

אלן הופמן: כאשר הדוח יהיה מוכן, אני חושב שיהיה מקום לקיים דיון בסוגיה הזו.

זבולון אורלב: אני אשמח שברגע שהדוח יתפרסם ויגיע אליך, אתה תפנה את תשומת לבי לדוח הזה.

זבולון אורלב: אני אתייחס לשאלה הזו בסיכום הדיון.

זבולון אורלב: אני חושב שאסור להחמיץ אותה.

זבולון אורלב: אני רוצה להודות לאדון נפתלי, סמנכ"ל הרשת, מור דשן וכל יתר בכירי אמי"ת.

דניאל בן-סימון: זאת הזדמנות להגיד מילה טובה על כפר בתיה שאני מכיר, כי שניים מהאחים שלי נשלחו לשם כאשר הם עלו לארץ.

דניאל בן-סימון: אני נשלחתי לכפר הנוער הדתי, שלא שייך לרשת הזו.

דניאל בן-סימון: כאשר היינו נפגשים, הם חייכו יותר ונראו כאילו נקלטו טוב יותר מאשר אדם שנשלח מכפר הנוער הדתי.

דניאל בן-סימון: אמרתי אז: גם אני רוצה לכפר בתיה.

דניאל בן-סימון: לא ביקרתי שם, אבל אני תוהה מה היה שם שלא היה בכפר הנוער הדתי.

דניאל בן-סימון: כאשר הייתי פוגש את אחי ואת אחותי, נראה היה שהם נקלטו טוב יותר.

זבולון אורלב: אבל אתה הגעת לכנסת והם לא.

זבולון אורלב: כפר הנוער הדתי הוא כפר חסידים, ששייך לוועדה לעליית הנוער הדתי.

דניאל בן-סימון: הגעתי לא רק לכנסת, אלא למפלגת העבודה.

זבולון אורלב: אני אומר לשבחו של חה"כ בן סימון, שלא היה את מי שהם ימנו לחבר בוועדה בכנסת והם היו צריכים לקחת חבר כנסת ממפלגה אחרת.

זבולון אורלב: את מי הם בחרו?

זבולון אורלב: אותי.

זבולון אורלב: אני הייתי שליח של מפלגת העבודה.

זבולון אורלב: פעם היתה ברית היסטורית.

דניאל בן-סימון: נחדש אותה, אם ירצה השם.

זבולון אורלב: תחזרו בתשובה, ונחדש גם אותה.

זבולון אורלב: אני רוצה לסכם את הדיון.

זבולון אורלב: ועדת החינוך והתרבות של הכנסת התכנסה היום כדי להביע הוקרה והערכה רבה לרשת אמי"ת במלות 85 שנה להיווסדה ולפעילותה החינוכית רבת השנים בישראל, בכל מערכת החינוך, מהחינוך היסודי דרך החינוך העל יסודי, בתי ספר מקיפים, ישיבות תיכוניות, אולפנות, מוסדות לנוער בסיכון, ישיבת הסדר ומכינות קדם צבאיות.

זבולון אורלב: הוועדה יודעת להעריך מאוד את התרומה של רשת אמי"ת בהיותה רשת המאמינה ביהדות, מצוינות וציונות, בזכות תרומתה והפריסה הארצית שלה, כאשר 70% הם תלמידים מן הפריפריה.

זבולון אורלב: הוועדה תפנה למנכ"ל משרד החינוך והתרבות, כדי להציע ולהסדיר פריסה רחבה יותר של רשתות בכלל ושל רשת אמי"ת בפרט בערים השונות, המבקשות להעביר את מערכת החינוך לאחריותה של אחת הרשתות הידועות והחזקות של מערכת החינוך, ובכללה רשת אמי"ת.

זבולון אורלב: אגב, ראשי רשויות שידעו על מערכת היחסים הטובים ביני לבין אמנון, ביקשו שאני אפעיל פרוטקציה כדי שהם ייכנסו לרשת אמי"ת.

זבולון אורלב: הרי במדינה שלנו לא צריכים פרוטקציה ומספיק קשר אישי.

זבולון אורלב: הוועדה קובעת, שחייבת להיות אחריות משותפת של העם היהודי, באשר הוא, לחינוך יהודי, הן בארץ והן בתפוצות.

זבולון אורלב: הוועדה פונה למנכ"ל המחלקה לחינוך בסוכנות היהודית, לקיים פגישה עם מנכ"ל רשת אמי"ת כדי לבדוק את אפשרויות שיתוף הפעולה.

זבולון אורלב: בנוסף, מיד עם פרסום המחקר "שינוי פרדיגמה" באשר אחריות לחינוך יהודי בתפוצות, תקיים הוועדה ישיבה מיוחדת בסוגיה חשובה וחיונית זאת, כדי להבטיח שכל ילד יהודי בישראל ובתפוצות יוכל לקבל חינוך יהודי ראוי, וזאת על מנת להבטיח את עתידו של העם היהודי.

זבולון אורלב: שוב, ברוכות הבאות לפרנסין ולכל חברות ההנהלה.

זבולון אורלב: תודה רבה, הישיבה נעולה.